Atomo Coffee สตาร์ตอัปผลิตกาแฟ ที่ไม่ได้ทำมาจากกาแฟ
วงการอาหาร ก็เป็นเหมือนกับวงการอื่น ๆ ที่เทคโนโลยีได้เข้ามามีบทบาทสำคัญ  อย่างการพัฒนาเนื้อสัตว์ที่ทำมาจากพืช ซึ่งหลายคนก็คงคุ้นเคยกับ   เนื้อ ที่ไม่ได้ทำมาจากเนื้อ  ไข่ ที่ไม่ได้ทำมาจากไข่ นม ที่ไม่ได้ทำมาจากนม  แต่นอกเหนือจากนั้น ยังมีสตาร์ตอัปด้านเทคโนโลยีอาหาร  ที่ได้หันมาพัฒนา พืชเพื่อใช้ทดแทนพืช  นั่นก็คือการคิดค้น “กาแฟ ที่ไม่ได้ทำมาจากกาแฟ”   ทั้งที่กาแฟก็เป็นพืชอยู่แล้ว ทำไมต้องค้นคว้าหาวัตถุดิบมาทดแทน แล้วถ้ากาแฟไม่ได้ทำมาจากกาแฟจะทำมาจากอะไร ?
18 พ.ค. 2564

Atomo Coffee สตาร์ตอัปผลิตกาแฟ ที่ไม่ได้ทำมาจากกาแฟ /โดย ลงทุนแมน
วงการอาหาร ก็เป็นเหมือนกับวงการอื่น ๆ ที่เทคโนโลยีได้เข้ามามีบทบาทสำคัญ 
อย่างการพัฒนาเนื้อสัตว์ที่ทำมาจากพืช ซึ่งหลายคนก็คงคุ้นเคยกับ
เนื้อ ที่ไม่ได้ทำมาจากเนื้อ 
ไข่ ที่ไม่ได้ทำมาจากไข่
นม ที่ไม่ได้ทำมาจากนม
แต่นอกเหนือจากนั้น ยังมีสตาร์ตอัปด้านเทคโนโลยีอาหาร 
ที่ได้หันมาพัฒนา พืชเพื่อใช้ทดแทนพืช 
นั่นก็คือการคิดค้น “กาแฟ ที่ไม่ได้ทำมาจากกาแฟ”
ทั้งที่กาแฟก็เป็นพืชอยู่แล้ว ทำไมต้องค้นคว้าหาวัตถุดิบมาทดแทน
แล้วถ้ากาแฟไม่ได้ทำมาจากกาแฟจะทำมาจากอะไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
การคิดค้นกาแฟ ที่ไม่ได้ทำมาจากกาแฟ ซึ่งก็ถือเป็นครั้งแรกของโลกนั้น
เริ่มต้นขึ้นในปี 2018 ที่เมืองซีแอตเทิล ประเทศสหรัฐอเมริกา
ซึ่งก็ไม่น่าเชื่อว่าต้นกำเนิดของบริษัทแห่งนี้อยู่ห่างจาก Starbucks สาขาแรก ไปเพียงไม่กี่ช่วงถนน
นักวิทยาศาสตร์อาหารและนักเคมี ชื่อว่าคุณ Andy Kleitsch และ Jarret Stopforth
ได้ชวนกันค้นคว้าสิ่งที่สามารถใช้ชงกาแฟ ให้เหมือนกาแฟ โดยไม่ใช้เมล็ดกาแฟ
เพียงปีเดียวหลังจากนั้น พวกเขาก็ก่อตั้งบริษัทสตาร์ตอัปด้านเทคโนโลยีอาหาร 
ชื่อว่า “Atomo Coffee” หรือก็คือคำว่า อะตอม ในภาษาอิตาลี ประเทศแห่งเอสเปรสโซนั่นเอง
จุดเริ่มต้นของบริษัทแห่งนี้ ก็มาจากการที่ทั้งคู่
เล็งเห็นว่าทิศทางของความต้องการบริโภคกาแฟ 
สวนทางกับปริมาณกาแฟที่ปลูกได้
นั่นก็เพราะว่าเขตที่มีสภาพอากาศเหมาะสมกับการปลูกกาแฟ 
โดยเฉพาะกาแฟคุณภาพสูง มีอยู่อย่างจำกัด
ในขณะที่สภาวะโลกร้อน ก็ได้ทำให้พื้นที่เหล่านั้น เหลือน้อยลงไปทุกที 
และมีแนวโน้มอาจจะลดลงเหลือเพียงครึ่งเดียวของพื้นที่ในปัจจุบัน 
หากปัญหาโลกร้อนยังไม่ได้รับการแก้ไข
แต่ด้วยปริมาณกาแฟที่คนทั่วโลกดื่ม ยังคงเพิ่มขึ้นอย่างต่อเนื่อง
นั่นแสดงว่า ถ้าต้องการปลูกกาแฟเพิ่มขึ้น ทางเลือกที่มีอยู่ก็คือต้องถางป่า
ซึ่งแน่นอนว่าไม่ใช่แนวทางที่เหมาะสม
จากแนวโน้มเหล่านั้น คู่หูผู้ก่อตั้ง Atomo Coffee จึงเริ่มคิดค้นสิ่งที่ใช้ทดแทนเมล็ดกาแฟ 
โดยเริ่มจากระบุองค์ประกอบสำคัญ ที่ทำให้กาแฟเป็นกาแฟ ซึ่งก็ได้แก่ 
กลิ่น, รสชาติ, รสสัมผัสตอนดื่ม และบอดี หรือความหนาแน่นของน้ำกาแฟ
จากนั้นก็ “ชำแหละกาแฟ” เพื่อหาส่วนประกอบทางเคมี 
ที่ทำให้เกิดองค์ประกอบเหล่านั้น
เมื่อรู้แล้วว่าส่วนประกอบทางเคมีของกาแฟมีอะไรบ้าง
ขั้นตอนถัดไปก็คือ การเฟ้นหาส่วนประกอบทางเคมีที่ต้องการในพืชชนิดอื่น
เพื่อทำการเลียนแบบคุณสมบัติของกาแฟในแต่ละองค์ประกอบนั่นเอง
ซึ่ง Atomo Coffee จะเน้นหาวัตถุดิบจากส่วนของพืชที่มักไม่ได้ถูกนำไปใช้งาน 
และนำมาสร้างมูลค่าเพิ่มแทน อย่างเช่น เปลือกเมล็ดทานตะวันและเมล็ดแตงโม
หลังจากผ่านการค้นคว้าวิจัยมาสักระยะ 
Atomo Coffee ก็สามารถเลียนแบบกาแฟได้สำเร็จ
ซึ่งส่วนผสมของพืชเหล่านั้น สามารถนำไปคั่วบดและชงเป็นน้ำ
โดยให้ทั้งสี, กลิ่น, รสชาติ และรสสัมผัส เหมือนกับกาแฟ 
รวมทั้งยังมีกาเฟอีนด้วย
หลังจากนั้นทางบริษัทก็ได้เริ่มขายผลิตภัณฑ์
โดยเน้นไปที่ตลาดค้าปลีกที่มีทั้งช่องทางออนไลน์และตามร้านค้า 
เริ่มจากขายในรูปแบบกาแฟสกัดเย็นแบบกระป๋อง ไปจนถึงกาแฟแบบบดแล้ว 
ทั้งแบบที่ชงด้วยเครื่องเอสเปรสโซและแบบชงมือ เช่นแบบ Drip, AeroPress หรือ Moka Pot
คำถามสำคัญก็คือว่า รสชาติเหมือนกาแฟและอร่อยจริงหรือไม่ ?
CNBC ได้ทำการทดสอบให้คนทั่วไปชิมกาแฟสกัดเย็น 
แบบไม่ให้รู้ว่าแก้วไหนกาแฟจริง และแก้วไหนเป็นกาแฟของ Atomo Coffee
ซึ่งผลก็คือผู้ร่วมทดสอบกว่า 70% แยกไม่ออก 
และส่วนใหญ่ยังเลือกให้แก้วของ Atomo มีรสชาติดีกว่าเสียอีก
และด้วยความน่าสนใจของพืชที่ใช้ทดแทนกาแฟนี้ 
Atomo Coffee ก็ได้รับเงินทุนเพิ่มเติมอีกประมาณ 326 ล้านบาท
นำโดย Horizons Ventures ที่ลงทุนใน Impossible Foods
และ S2G Ventures ที่ลงทุนใน Beyond Meat
โดยทั้ง Impossible Foods และ Beyond Meat 
ก็เป็นสตาร์ตอัปด้านเทคโนโลยีอาหาร
ที่วิจัยและพัฒนาการผลิตเนื้อสัตว์ขึ้นจากพืช
จากช่วงที่ผ่านมา เราน่าจะเริ่มเห็นเม็ดเงินจากนักลงทุนที่หลั่งไหลเข้ามาสู่สตาร์ตอัปนวัตกรรมอาหาร
ซึ่งก็สะท้อนให้เห็นว่าความนิยมและการเติบโตของอาหารจากพืชไม่ได้เป็นเพียงกระแสชั่วคราว
แต่ได้กลายเป็นหนึ่งในเมกะเทรนด์ที่น่าจับตา 
ไม่ว่าจะด้วยเหตุผลที่คนหันมาดูแลสุขภาพ 
หรือตระหนักถึงผลของกระบวนการผลิตต่อสิ่งแวดล้อม
รวมถึงการขาดแคลนวัตถุดิบกันมากขึ้น
และแม้ว่า Atomo Coffee จะอยู่ในช่วงเริ่มต้นเท่านั้น 
แต่ก็ได้สร้างความฮือฮาให้วงการอาหารจากพืช
ที่ไม่ได้ถูกพัฒนาขึ้นเพื่อมาทดแทนเนื้อสัตว์ 
แต่เป็นพืชที่ถูกคิดค้น “เพื่อทดแทนพืช” แล้ว
ความท้าทายของเหล่าผู้คิดค้นเหล่านี้ ก็คือ
การทำให้ผู้บริโภคเปิดใจเรียนรู้และทดลองผลิตภัณฑ์
แต่นี่ก็ถือเป็นอีกหนึ่งความสนุกของอุตสาหกรรมนี้ 
ที่น่าจะทำให้ผู้บริโภคตื่นเต้นได้ไม่น้อย
อย่างในกรณีของ Atomo Coffee ที่ได้ทำให้กาแฟ ไม่ได้ถูกทำขึ้นมาจากเมล็ดกาแฟ อีกต่อไป..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-